VR krefst þrjátíu daga orlofs og að vinnuvikan verði stytt niður í fjóra daga í komandi kjaraviðræðum. Félagið telur aðkomu stjórnvalda óhjákvæmilega ef bæta eigi kjör launafólks.
Þetta kemur fram í kröfum VR og Landsambands íslenskra verslunarmanna gagnvart Samtökum atvinnulífsins. Gerð er krafa um styttingu vinnuvikunnar niður í fjóra daga eða þrjátiu og tvær vinnustundir og að orlofsdögum sé fjölgað í allt að þrjátíu.
Ragnar Þór Ingólfsson er formaður VR.
Þrjátíu daga orlof er eðli málsins samkvæmt skýr krafa sem og frekari stytting vinnuvikunnar vegna þess að það er það sem opinberu félögin, eða opinberir starfsmenn fengu í sínum kjarasamningum og við getum ekki kyrrt látið liggja eða horft upp á það að þau fái meira en við.
Hann segir aðkomu stjórnvalda í komandi kjaraviðræðum óhjákvæmilega. Þess er krafist að verðtrygging á neytendalánum sé aflögð, álögur og skattar á launafólk séu lækkaðir og virðisaukaskattur á nauðsynjavöru.
það gefur auga leið að launaliðurinn einn og sér mun ekki standa undir þeim vöruverðshækkunum og sömuleiðis líka þeim stýrivaxtahækkunum sem Seðlabankinn hefur verið að demba yfir almenning og launafólk í landinu þannig að augljóslega þurfi stjórnvöld að koma að ef ekki á illa að fara.
Húsnæðismarkaðurinn spili stórt hlutverk í aðkomu stjórnvalda þar sem meðal annars þurfi að auka framboð á húsnæði og setja þak á leiguverð.
Ragnar segir að ákvörðun Seðlabankans um stýrivaxtahækkun í morgun undirstriki ekki einungis mikilvægi krafnanna heldur þurfi að bæta í þegar fram í sækir. Stýrivaxtahækkanir hafi verið margfalt meiri en annars staðar þrátt fyrir að verðbólga sé svipuð.
Stór hluti af þeim ávinningi sem við náðum fyrir okkar félagsmenn í kjölfar lífskjarasamninganna, hann hefur nánast horfið á mjög skömmum tíma. Þetta munum við ekki líða.
Fjögurra daga vinnuvika og þrjátíu daga orlof eru meðal helstu krafna VR í komandi kjaraviðræðum. Aðkoma stjórnvalda er nauðsynleg ef bæta á kjör launafólks, að mati félagsins.